বয়স বিবেচনায় কিছু তরুণ-তরুণীর নিছক যোগফলই তারুণ্য নয়। আমার কাছে তারুণ্য মানে লিঙ্গ বয়সভেদ ভুলে সারিবদ্ধ শুভ মানুষের সম্মিলিত সম্মিলন। স্বার্থবুদ্ধির হিসাবনিকাশ না করে যে মানুষ ভেতরের উপলব্ধি প্রকাশ করেন নির্দ্বিধায়, তারুণ্য তো সেখানেই। আমি নিশ্চিত করে বলতে পারি, সমাজ ও রাষ্ট্রের নানা অনুষঙ্গ যদি বিভ্রান্ত না করে, ভুল পথে না চালায়, তবে কেবল তারুণ্যই পারে মানুষ ও রাষ্ট্রকে সুন্দর সাম্যের পথ দেখাতে। এমন নজির তো ইতিহাসে কম নয়।